កម្ពុជា​បដិសេធ​មិនដក​សំណើ​ទៅកាន់​តុលាការ​យុត្តិធម៌​អន្តរជាតិ​តាម​យោបល់​របស់​ថៃ​ទេ
លោក​ហ៊ុន សែន​ បាន​បញ្ជាក់ថា​ វា​មិនអាច​ទៅរួចទេ​ចំពោះ​ផែនការ​គ្រប់គ្រង​រួមគ្នា​នៅ​តំបន់​ប្រាសាទ​ព្រះវិហារ​ជាមួយ​ប្រទេស​ថៃ។
លោកនាយករដ្ឋមន្ត្រី ហ៊ុន សែន បានថ្លែងនៅថ្ងៃច័ន្ទនេះថា ប្រទេសកម្ពុជានឹងមិនដកសំណើរបស់ខ្លួន ចេញពីការបកស្រាយរបស់តុលាការយុត្តិធម៌អន្តរជាតិ ចំពោះសេចក្តីសម្រេចឆ្នាំ១៩៦២ ស្តីពីករណីពាក់ព័ន្ធនឹងប្រាសាទព្រះវិហារទេ។ ប្រតិកម្មរបស់លោកនាយករដ្ឋមន្ត្រីហ៊ុន សែន នេះបានធ្វើឡើង បន្ទាប់ពីកាសែតបាងកកប៉ុស្តិ៏ បានរាយការណ៍ថា លោកនាយករដ្ឋមន្ត្រី Abhisit Vejjajiva បាននិយាយកាលពីថ្ងៃអាទិត្យថា ប្រទេសកម្ពុជាគួរដកករណីជម្លោះព្រំដែនទាំងអស់ចេញពីអង្គការអន្តរជាតិនានា ហើយវិលត្រឡប់មកធ្វើការចរចាជាមួយប្រទេសថៃវិញ។ លោកនាយករដ្ឋមន្ត្រី ហ៊ុន សែន បានថ្លែងនៅក្នុងពិធីប្រគល់សញ្ញាប័ត្រនៅសាលាភូមិន្ទរដ្ឋបាលថាចំពោះ ករណីប្រាសាទព្រះវិហារនៅតុលាការយុត្តិធម៌អន្តរជាតិ ប្រទេសកម្ពុជានឹងមិនដកពាក្យបណ្តឹងរបស់ខ្លួនទេ ហើយទោះជារដ្ឋាភិបាលអណត្តិនេះ ឬអណត្តិក្រោយ ប្រទសកម្ពុជាទុកឱ្យតុលាការយុត្តិធម៌អន្តរជាតិដំណើរការរឿងបណ្តឹងនេះ។ «រឿងនៅតុលាការយុត្តិធម៌អន្តរជាតិទីក្រុងឡាអេ គឺអត់ដកទេ។ កម្ពុជាអត់ដកពាក្យបណ្តឹង។ មិនថារដ្ឋាភិបាលនេះ ឬរដ្ឋាភិបាលណាក៏ដោយដោះស្រាយបញ្ហាជម្លោះនេះទាល់តែចេញ»។ លោកនាយករដ្ឋមន្ត្រី Abhisit បានថ្លែងថា ប្រទេសកម្ពុជាជាដំបូងគួរតែបង្ហាញពីឆន្ទៈល្អ ដោយដកសំណើកម្ពុជារបស់លោកដែលឱ្យតុលាការយុត្តិធម៌អន្តរជាតិបកស្រាយសេចក្តីសម្រេចឆ្នាំ១៩៦២ ស្តីពីបញ្ហាប្រាសាទព្រះវិហារ។ លោក Abhisit បានទទូចថា បើលោកនាយករដ្ឋមន្ត្រី ហ៊ុន សែន ពិតជាចង់ពិភាក្សាបញ្ហាព្រំដែន លោកគួរតែលើកវានៅកិច្ចប្រជុំគណៈកម្មការព្រំដែនរួម ដែលជាយន្តការទ្វេភាគីរវាងប្រទេសទាំងពីរសម្រាប់ដោះស្រាយជម្លោះនានា។ លោក Abhisit បានបន្ថែមថា ផែនការគ្រប់គ្រងរួមគ្នាសម្រាប់តំបន់ជម្លោះទំហំ៤,៦គីឡូម៉ែត្រការ៉េ នៅក្បែរ ប្រាសាទព្រះវិហារត្រូវបានធ្វើឡើង ហើយកម្ពុជាក៏ត្រូវតែដកប្រាសាទព្រះវិហារចេញពីបញ្ជីបេតិកភណ្ឌពិភពលោក។ លោកនាយករដ្ឋមន្ត្រី ហ៊ុន សែន បានបញ្ជាក់ថា វាមិនអាចទៅរួចទេចំពោះផែនការគ្រប់គ្រងរួមគ្នានៅតំបន់ប្រាសាទព្រះវិហារជាមួយប្រទេសថៃ។ «កម្ពុជាមិនដែលស្គាល់ មិនដែលដឹង មិនដែលឮថា មានតំបន់ត្រួតស៊ីគ្នានៅតំបន់ដីគោកទេ។ កម្ពុជា និងថៃ គ្មានតំបន់ត្រួតស៊ីគ្នាលើដែនគោកទេ។ តំបន់៤,៦គីឡូម៉ែក្រការ៉េ កម្ពុជាអត់ដឹងថានៅទីកន្លែងណាទេ»។ លោកនាយករដ្ឋមន្ត្រី ហ៊ុន សែន បានបញ្ជាក់ថា ប្រទេសកម្ពុជាបាននាំយកករណីជម្លោះព្រំដែននៅក្បែរប្រាសាទព្រះវិហារទៅដល់ក្រុមប្រឹក្សាសន្តិសុខអង្គការសហប្រជាជាតិ តុលាការយុត្តិធម៌អន្តរជាតិ អង្គការយូនេស្កូ និងអាស៊ាន ហើយការចរចាទ្វេភាគីមិនអាចកើតឡើងបានទេ។ ការវាយប្រយុទ្ធគ្នារវាងកងទ័ពកម្ពុជា និងថៃចាប់ពីថ្ងៃទី២២ ខែមេសាដល់ថ្ងៃទី៣ ខែឧសភា នៅប្រាសាទ តាមាន់ និងប្រាសាទតាក្របី នៅក្នុងខេត្តឧត្តរមានជ័យ បានសម្លាប់មនុស្ស១៩នាក់នៃភាគីទាំងសងខាង និង អ្នកភូមិច្រើនរាប់ពាន់បានរត់គេចចេញពីផ្ទះសម្បែងទៅរកទីកន្លែងសុវត្ថិភាព៕